A BIZOTTSÁG KÖZLEMÉNYE AZ EURÓPAI PARLAMENTNEK az Európai Unió működéséről szóló szerződés 294. cikkének (6) bekezdése alapján a gépjárművek zajszintjéről szóló európai parlamenti és tanácsi rendelet elfogadására vonatkozó tanácsi álláspontról /* COM/2014/0107 final - 2011/0409 (COD) */





2011/0409 (COD) A BIZOTTSÁG KÖZLEMÉNYE AZ EURÓPAI PARLAMENTNEK az Európai Unió működéséről szóló szerződés 294. cikkének (6) bekezdése alapján a gépjárművek zajszintjéről szóló európai parlamenti és tanácsi rendelet elfogadására vonatkozó tanácsi álláspontról 1. ELŐZMÉNYEK A javaslat Európai Parlament, illetve Tanács számára történő megküldésének időpontja (COM(2011) 856 végleges – 2011/0409 (COD) dokumentum): || 2011. december 9. Az Európai Gazdasági és Szociális Bizottság véleményének időpontja: || 2012. április 25. Az Európai Parlament álláspontjának időpontja (első olvasat): || 2013. február 6. A Tanács álláspontja elfogadásának időpontja: || 2014. február 20. 2. A BIZOTTSÁG JAVASLATÁNAK CÉLJA A Bizottság javaslatával két lépésben – lépésenként 2 dB(A) értékkel – csökkenteni kívánja a személygépjárművek, a kisteherautók és az autóbuszok zajkibocsátásra vonatkozó határértékeket. Tehergépkocsik esetében a csökkentés az első lépésben 1 dB(A), a második lépésben pedig 2 dB(A) lenne. Az első lépés két évvel a szöveg Hivatalos Lapban való kihirdetését követően válna alkalmazandóvá, a második a kihirdetés után 5–7 évvel. Emellett egy új vizsgálati módszert is bevezetnének, amely jobban leképezi a városi forgalmat, és az ENSZ Európai Gazdasági Bizottságán (ENSZ-EGB) keresztül nemzetközi elismertségnek örvend. A javaslat részét képezi továbbá az is, hogy az elektromos és hibrid hajtású elektromos járműveket hangjelző rendszerrel (ún. „AVAS”) lehessen felszerelni, hogy a gyalogosok és a kerékpárosok könnyebben észrevegyék közeledtüket. A zajkibocsátási határértékek 1996 óta – az egyre növekvő forgalom ellenére – nem változtak. A Bizottság javaslata nagyban csökkenteni fogja a környezeti zajártalmak szintjét, amitől a zajártalomtól szenvedők száma is várhatóan 25 %-kal csökkenni fog. 3. A TANÁCS ÁLLÁSPONTJÁVAL KAPCSOLATOS MEGJEGYZÉSEK 3.1. Általános észrevételek A Bizottság üdvözli a Tanács, valamint a Parlament ENVI bizottsága között a kompromisszumos szöveggel kapcsolatban 2013. december 9-én létrejött politikai megállapodást. Az első olvasatban elfogadott tanácsi állásfoglalásnak köszönhetően a szöveg végleges elfogadása még a jelenlegi parlamenti ciklusban lehetséges lesz. Fontos, hogy az új, az eddiginél reprezentatívabb és nemzetközileg is elismert vizsgálati módszert a lehető leghamarabb bevezessék. Mindemellett az ágazat számára az is fontos, hogy a zajkibocsátási határértékekkel kapcsolatban kitűzött cél hosszú távú és stabil legyen, hogy a járműveket hozzá lehessen igazítani az új előírásokhoz. 3.2. Megjegyzések az Európai Parlament által elfogadott módosításokhoz 3.2.1. Az Európai Parlament által javasolt, a Tanács első olvasatban elfogadott álláspontjába teljesen, részben vagy lényegét tekintve átvett módosítások A Tanács első olvasatban elfogadott álláspontja az Európai Parlament által bevezetett módosítások túlnyomó többségét átveszi, különösen a Parlament által javasolt új preambulumbekezdéseket, a vizsgálati eljárásnak az ENSZ Európai Gazdasági Bizottságának (ENSZ-EGB) égisze alatt kifejlesztett eljárással való összehangolását, valamint az új próbapálya és az új járműosztályozás bevezetését. A határértékeket illetően a tanácsi állásfoglalás igen közel áll az eredeti bizottsági javaslatban meghatározott végleges határértékekhez, de később vezetné be őket. Ez a legtöbb jármű-kategória tekintetében az első olvasatban elfogadott európai parlamenti álláspontban javasolt végső lépés utáni lépésnek tekinthető. A Bizottság elfogadja és támogatja ezt a kompromisszumot. A Tanács elfogadta a Parlament arra irányuló javaslatát, hogy a kereskedők módosítsák a járművek zajszintjének jelölését. A Tanács azonban úgy döntött, hogy ezt az előírást nem teszi kötelezővé mindaddig, amíg a Bizottság el nem végezte az idevágó hatásvizsgálatot. Ez a szempont eredetileg ugyan nem képezte részét a Bizottság javaslatának, de a csomag részeként támogatható. A Tanács az Európai Parlament által javasolt azon módosítást is támogatta, miszerint tegyék kötelezővé az elektromos és hibrid hajtású elektromos járművek hangjelző rendszerrel („AVAS”) való felszerelését. A Bizottság eredeti javaslata szerint a rendszer felszerelése önkéntes alapon történt volna. A Bizottság támogatja a Tanács által javasolt módosítást, mivel az 3–5 év átfutási idő bevezetését is előirányozza, aminek köszönhetően részletesebb műszaki előírásokat lehetne kidolgozni az ilyen rendszerek jóváhagyására vonatkozóan, és az ágazatnak elég idő állna rendelkezésre arra, hogy összhangba hozza a termékeket az új előírásokkal. Az Európai Parlament által javasolt módosítást, amely a termékek forgalmazása tekintetében az akkreditálás és piacfelügyelet előírásainak megállapításáról szóló, 2008. július 9-i 765/2008/EK európai parlamenti és tanácsi rendeletre[1] való hivatkozás felvételére irányul, a tanácsi álláspont preambulumbekezdés formájában tartalmazza. Ezt a Bizottság is elfogadja. A Bizottság a Tanács és a Parlament által az eredeti szövegváltozaton végzett pontosításokat is támogatja. 3.2.2. Az Európai Parlament által javasolt, a Tanács első olvasatban elfogadott álláspontjában nem szereplő módosítások A Tanács meglátása szerint az Európai Parlament által javasolt módosításnak, amely előírná a Bizottság számára, hogy vizsgálja meg az utak gördülési zaj szerinti besorolási rendszere bevezetésének lehetőségét, nem egy gépjárművekről szóló rendelet valamely cikkében van a helye. Azt azonban elismerte, hogy a zajártalmakkal kapcsolatban integrált megközelítést kell követni, és a jövőben az utak besorolási rendszerét a környezeti zaj értékeléséről és kezeléséről szóló 2002/49/EK irányelvnek[2] megfelelően zajtérképekre kell alapozni. Ezzel a Bizottság is egyetért. A felhatalmazáson alapuló jogi aktusokat illetően a Tanács sem azt nem támogatta, hogy a Bizottság korlátlan felhatalmazást kapjon a mellékletek nem alapvető fontosságú elemeinek aktualizálására (bizottsági javaslat), sem pedig azt, hogy a felhatalmazás hallgatólagosan meghosszabbodjon (parlamenti javaslat). Az európai parlamenti javaslathoz viszonyítva a Tanács a Bizottság által módosítható mellékletek számát is korlátozta. A Bizottság praktikus szempontokból sajnálja, hogy ez a döntés született (öt év után rendes jogalkotási eljárásra lesz szükség a mellékletek kisebb módosításai esetében is), de el tudja fogadni a társjogalkotók közötti végső kompromisszum részeként. 3.3. A Tanács által bevezetett új rendelkezések és a Bizottság álláspontja A Tanács egy sor műszaki jellegű módosítást is bevezetett, elsősorban azért, hogy világossá tegye a kapcsolatot az új rendelet és a gépjárművek és pótkocsijaik, valamint az ilyen járművek rendszereinek, alkatrészeinek és önálló műszaki egységeinek jóváhagyásáról szóló 2007/46/EK keretirányelv[3] között. A Bizottság ezzel is egyetért. A Tanács ezenkívül további követelményeket vezetett be, hogy megkönnyítse a hibrid járművek műszaki vizsgálatát és közúti ellenőrzését. A Bizottság ezt is támogatja. 4. KÖVETKEZTETÉS A Bizottság ugyan gyakorlati szempontok miatt sajnálja, hogy a Tanácsban az a döntés született, hogy a Bizottság felhatalmazását a mellékletek egy részére és öt évre kell korlátozni, de annak érdekében, hogy ne akadjon el az eljárás, nem ellenzi ezt a döntést. A Tanács minősített többséggel határozott. Végeredményben a Bizottság a kompromisszum érdekében támogatja a Tanács állásfoglalását. [1] HL L 218., 2008.8.13., 30. o. [2] HL L 189., 2002.7.18., 12. o. [3] HL L 263., 2007.10.9., 1. o.